CELEX: 62012CN0048
Language: sk
Date: 2012-01-31 00:00:00
Title: Vec C-48/12: Žaloba podaná 31. januára 2012 — Európska komisia/Poľská republika

17.3.2012   
            
            
               SK
            
            
               Úradný vestník Európskej únie
            
            
               C 80/13
            
         Žaloba podaná 31. januára 2012 — Európska komisia/Poľská republika
   (Vec C-48/12)
   2012/C 80/19
   Jazyk konania: poľština
   
      Účastníci konania
   
   
      Žalobkyňa: Európska komisia (v zastúpení: P. Hetsch, S. Petrova a K. Herrmann)
   
      Žalovaná: Poľská republika
   
      Návrhy žalobkyne
   
   
               —
            
            
               určiť, že Poľská republika si tým, že neprijala všetky zákony, iné právne predpisy a správne opatrenia potrebné na zabezpečenie správneho prebratia smernice Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (1) alebo v každom prípade tým, že o nich neinformovala Komisiu, nesplnila povinnosti, ktoré jej vyplývajú z článku 33 ods. 1 tejto smernice,
            
         
               —
            
            
               zaviazať Poľskú republiku podľa článku 260 ods. 3 ZFEÚ na zaplatenie penále z dôvodu nesplnenia povinnosti informovať o opatreniach prijatých na prebratie smernice 2008/50/ES vo výške 71 521,38 eura za každý deň odo dňa vyhlásenia rozsudku v predmetnej veci,
            
         
               —
            
            
               zaviazať Poľskú republiku na náhradu trov konania.
            
         
      Žalobné dôvody a hlavné tvrdenia
   
   Komisia vytýka Poľskej republike nesplnenie povinnosti uvedenej v článku 33 ods. 1 smernice 2008/50/ES (ďalej len „smernica CAFE“).
   Smernica CAFE je hlavným právnym nástrojom na úrovni EÚ týkajúcim sa znečistenia ovzdušia a jej cieľom je ochrana zdravia ľudí. Smernica okrem iného stanovuje štandardy hodnotenia a merania, ako aj ciele znižovania koncentrácie suspendovaných častíc v ovzduší, ktoré sú najviac škodlivými látkami v ovzduší pre zdravie ľudí. Zaväzuje členské štáty na zníženie expozície u suspendovaných častíc PM 2,5 na 20 mikrogramov/m3 v roku 2015. Navyše stanovuje cieľovú hodnotu pre PM 2,5 na úrovni 25 mikrogramov/m3, ktorá by sa mala dosiahnuť do 1. januára 2010. Zároveň prikazuje členským štátom dosiahnuť do roku 2015 u PM 2,5 limitnú hodnotu 25 mikrogramov/m3 (prvé štádium) a limitnú hodnotu v druhom štádiu 20 mikrogramov/m3 (do roku 2020). Okrem toho smernica CAFE ukladá členským štátom povinnosť sprístupniť verejnosti informácie o kvalite ovzdušia a iných opatreniach prijatých na jej základe (článok 26 a nasl.).
   V súlade s článkom 33 ods.1 smernice CAFE mala Poľská republika prijať a vykonať vnútroštátne právne predpisy, ktoré boli potrebné na vykonanie smernice do 11. júna 2010.
   Poľská republika neprebrala všetky potrebné predpisy do poľského právneho poriadku a ani ich nevykonala. Vypracovanie podkladov návrhu zákona o zmene zákona o ochrane životného prostredia a niektorých iných zákonov zo strany ministerstva životného prostredia nepredstavuje splnenie povinnosti stanovenej v článku 33 ods.1 smernice 2008/50/ES.
   Komisia bola zo strany poľských orgánov informovaná len o čiastočnom prebratí článku 6 ods.1 a článku 23 smernice CAFE prijatím článkov 13 a 15 zákona zo 17. júla 2009 o systéme riadenia emisií skleníkových plynov a iných substancií formou vytvorenia systému riadenia emisií oxidu siričitého (SO2) a oxidov dusíka (NO), ako aj povinnosti vypracovania návrhu vnútroštátneho plánu zníženia.
   
      (1)  Ú. v. EÚ L 152, s. 1.